*Projekts*

LATVIJAS REPUBLIKAS MINISTRU KABINETS

2016.gada Noteikumi Nr.

Rīgā (prot. Nr. .§)

**Par minimālajām prasībām, kas iekļaujamas darba uzdevumā, pašvaldībai izraugoties atkritumu apsaimniekotāju, kā arī atkritumu apsaimniekošanas līgumu būtiskajiem noteikumiem**

Izdoti saskaņā ar

Atkritumu apsaimniekošanas likuma

18.panta otro un 11.daļu

**I. Vispārīgais jautājums**

1. Noteikumi nosaka:
   1. minimālās prasības, ko pašvaldība iekļauj darba uzdevumā, publisko iepirkumu vai publisko un privāto partnerību regulējošos normatīvajos aktos noteiktā kārtībā izraugoties sadzīves atkritumu apsaimniekotāju (turpmāk – atkritumu apsaimniekotājs);
   2. būtiskos noteikumus, kuri iekļaujami starp pašvaldību un atkritumu apsaimniekotāju noslēdzamajā atkritumu apsaimniekošanas līgumā;
   3. būtiskos noteikumus, kuri iekļaujami starp atkritumu apsaimniekotāju un atkritumu radītāju noslēdzamajā atkritumu apsaimniekošanas līgumā.

**II. Darba uzdevumā iekļaujamās minimālās prasības, publisko iepirkumu vai publisko un privāto partnerību regulējošajos normatīvajos aktos noteiktā kārtībā izraugoties atkritumu apsaimniekotāju**

1. Pašvaldība organizē atkritumu apsaimniekotāja izvēli atbilstoši publisko iepirkumu vai publisko un privāto partnerību regulējošos normatīvajos aktos noteiktajai kārtībai.
2. Pašvaldība var organizēt atsevišķu iepirkuma procedūru katrai no pašvaldībā noteiktajām atkritumu apsaimniekošanas zonām.
3. Darba uzdevumā iekļautajai informācijai jāveicina atkritumu apsaimniekošanas normatīvajos aktos un plānošanas dokumentos noteikto atkritumu apsaimniekošanas mērķu sasniegšana.
4. Pašvaldība, sagatavojot publiskā iepirkuma pieteikumu, darba uzdevumā iekļauj detalizētu informāciju, kas nodrošina kandidātam iespēju izstrādāt konkrētajai pašvaldībai visatbilstošāko piedāvājumu.
5. Pašvaldība iepirkuma paziņojumā iekļauj šādu informāciju:
   1. administratīvās teritorijas platība (km2), tās sadalījums atkritumu apsaimniekošanas zonās, apdzīvoto vietu centri;
   2. pašvaldības fizisko personu raksturojošā informācija:
      1. iedzīvotāju skaits;
      2. iedzīvotāju apdzīvotības blīvums;
      3. deklarēto iedzīvotāju skaits daudzdzīvokļu dzīvojamās mājās;
      4. deklarēto iedzīvotāju skaits privātmājās;
      5. deklarēto iedzīvotāju skaits viensētās;
      6. iedzīvotāju radītie atkritumu veidi un daudzumi (m3 vai tonnas).
   3. Pašvaldības reģistrēto juridisko personu raksturojošā informācija:
      1. juridisko personu skaits;
      2. juridisko personu darbības jomas un radīto atkritumu veidi un daudzums (m3 vai tonnas), atbilstoši normatīvajiem aktiem par atkritumu klasifikatoru un īpašībām, kuras padara atkritumus bīstamus.
   4. informācija par pašvaldībā esošās apbūves tipiem:
      1. privātmāju skaits;
      2. daudzdzīvokļu dzīvojamo māju skaits, norādot kopējo dzīvokļu skaitu;
      3. viensētu skaits.
   5. informācija par pašvaldības atkritumu apsaimniekošanas sistēmu:
      1. iepriekšējā gadā pašvaldībā radītais atkritumu daudzums (m3 vai tonnas) gadā pa atkritumu veidiem;
      2. iepriekšējā gadā savākto nešķiroto sadzīves atkritumu daudzums (m3 vai tonnas);
      3. iepriekšējā gadā dalīti savākto atkritumu daudzums (m3 vai tonnas) un veidi;
      4. iepriekšējā gadā savākto lielgabarīta atkritumu daudzums (m3 vai tonnas);
      5. pašvaldības administratīvajā teritorijā esošā dalītās atkritumu vākšanas punktu un šķiroto atkritumu laukumi (adrese, savācamo atkritumu veidi);
      6. pašvaldības saistošajos noteikumos noteiktais minimālais atkritumu izvešanas biežums;
      7. atkritumu poligons, uz kuru atbilstoši valsts atkritumu apsaimniekošanas plānam ir jātransportē pašvaldībā savāktie sadzīves atkritumi, kuri netiek sagatavoti atkārtotai izmantošanai, pārstrādāti vai reģenerēti.
6. Pašvaldība iepirkuma darba uzdevumā norāda, ka atkritumu apsaimniekotāja pienākums ir veikt pašvaldībā radīto sadzīves atkritumu svara un tilpuma mērījumus un atbilstoši iegūtajiem mērījumu rezultātiem noteikt sadzīves atkritumu apsaimniekošanas maksas aprēķinam, izmantojamo koeficientu pārejai no svara uz tilpuma mērvienībām.
7. Atkritumu apsaimniekotājam ir pienākums vismaz reizi gadā ziņot pašvaldībai par šo noteikumu 7.punktā minēto mērījumu rezultātiem.
8. Iepirkuma darba uzdevumā nosaka, ka atkritumu apsaimniekotājam jānodrošina normatīvajos aktos par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju noteikto sadzīves atkritumu sagatavošanas, pārstrādes un materiālu reģenerācijas mērķu un termiņu izpildi.
9. Pašvaldība publiskā iepirkuma pieteikuma darba uzdevumā norāda, ka iepirkuma pretendentam ir jāsniedz šādas ziņas:

10.1.  Atbilstoši normatīvajiem aktiem par atkritumu apsaimniekošanas atļaujas izsniegšanas un anulēšanas kārtību, atkritumu tirgotāju un atkritumu apsaimniekošanas starpnieku reģistrācijas kārtību, kā arī par valsts nodevu un tās maksāšanas kārtību Valsts vides dienesta izsniegta atkritumu apsaimniekošanas atļauja, tās derīguma termiņš, kas apliecina tiesības veikt iepirkuma darba uzdevumā noteikto atkritumu apsaimniekošanu;

10.2. īpašumā vai lietošanā esošo specializēto atkritumu apsaimniekošanas transportlīdzekļu nodrošinājums, norādot transportlīdzekļu skaitu un to tehniskos parametrus;

10.3. apliecinājums finansiālajam nodrošinājumam veikt atkritumu apsaimniekošanas darbības pašvaldībā;

10.4. darbinieku kvalifikācijas atbilstība veicamajiem atkritumu apsaimniekošanas darbiem;

10.5. atkritumu apsaimniekošanas pakalpojuma sniegšanas pieredzes apliecinājums;

10.6. noslēgtie līgumi ar atkritumu šķirošanas, pārstrādes un reģenerācijas uzņēmumiem;

1. Pašvaldība nepieprasa iepirkuma pretendentam sniegt ziņas, kuras ir publiski pieejamas.
2. Pašvaldība nav tiesīga no iepirkuma pretendenta pieprasīt ziņas, kuras nav paredzēts vērtēt.
3. Pretendents iepirkuma pieteikumā norāda detalizētu atkritumu apsaimniekošanas pakalpojuma paredzamo līgumcenu, ņemot vērā Atkritumu apsaimniekošanas likumā noteikto sadzīves atkritumu apsaimniekošanas maksas noteikšanas kārtību, pašvaldības administratīvajā teritorijā radīto atkritumu daudzumu un visu plānoto iepirkuma līguma termiņu. Atkritumu apsaimniekošanas pakalpojuma paredzamajā līgumcenā norāda arī atkritumu apsaimniekošanas maksas piedāvājumu par vienas atkritumu vienību (tonnas vai m3) apsaimniekošanas izmaksām*.*
4. Pašvaldība izvērtē pretendenta piedāvātās atkritumu apsaimniekošanas pakalpojuma paredzamās līgumcenas pamatotību un izslēdz to no dalības iepirkuma procedūrā, ja iesniegtais piedāvājums ir nepamatoti lēts. Izslēdzot pretendentu, pašvaldība tam sniedz ar objektīviem faktiem un no tiem izrietošiem apsvērumiem pamatotu skaidrojumu par pretendenta izslēgšanu no iepirkuma procedūras.

**III. Starp pašvaldību un atkritumu apsaimniekotāju noslēdzamā atkritumu apsaimniekošanas līguma būtiskie noteikumi**

1. Pašvaldība slēdz līgumu par sadzīves atkritumu apsaimniekošanas pakalpojuma sniegšanu (turpmāk – apsaimniekošanas līgums) ar atkritumu apsaimniekotāju, kurš publisko iepirkumu vai publisko un privāto partnerību regulējošos normatīvajos aktos noteiktā kārtībā ir ieguvis tiesības sniegt atkritumu apsaimniekošanas pakalpojumu konkrētās pašvaldības administratīvajā teritorijā.
2. Starp pašvaldību un atkritumu apsaimniekotāju noslēgtā apsaimniekošanas līguma termiņu nosaka Atkritumu apsaimniekošanas likums un Publisko iepirkumu likums.
3. Ja pašvaldības administratīvā teritorija ir sadalīta vairākas atkritumu apsaimniekošanas zonās un pašvaldība publisko iepirkumu un privāto partnerību regulējošo normatīvo aktu kārtībā ir izvēlējušies katrai zonai citu atkritumu apsaimniekotāju, apsaimniekošanas līgums ir slēdzam katrai atkritumu apsaimniekošanas zonai atsevišķi.
4. Apsaimniekošanas līgumā norāda:
   1. līgumslēdzējus – pašvaldību un attiecīgo atkritumu apsaimniekošanas zonas apsaimniekotāju, kurš izvēlēts publisko iepirkumu vai publisko un privāto partnerību regulējošos normatīvajos aktos noteiktajā kārtībā;
   2. apsaimniekošanas līguma priekšmetu - sadzīves atkritumu apsaimniekošana attiecīgajā administratīvajā teritorijā atbilstoši normatīvo aktu prasībām un pašvaldības saistošajos noteikumos un apsaimniekošanas līgumā noteiktajām prasībām;
   3. atkritumu apsaimniekošanas zonu, ja pašvaldības administratīvā teritorija sadalīta vairākās zonās;
   4. pašvaldības un apsaimniekotāja tiesības un pienākumus;;
   5. informācijas sniegšanas un apmaiņas kārtība un termiņi ;
   6. Informācija par atkritumu dalītās vākšanas punktiem un atkritumu šķiroto atkritumu laukumiem, to atrašanās adreses un apsaimniekojamie atkritumu veidi;
   7. administratīvajā teritorijā apsaimniekojamos atkritumu veidus;
   8. strīdu izskatīšanas kārtību;
   9. apsaimniekošanas līguma izbeigšanas kārtību.
5. Pašvaldības:
   1. līdz katra gada 1.februārim atkritumu apsaimniekotājam sniedz informāciju par atkritumu radītājiem vai valdītājiem, kas ir deklarēti vai kuru juridiskās adrese ir pašvaldības administratīvajā teritorijā;
   2. atkritumu apsaimniekotājam sniedz regulāru informāciju par pašvaldības ceļu tīklu kvalitāti un to plānotajiem remontdarbiem.
6. Atkritumu apsaimniekotājs:
   1. līdz katra 1.aprīlim pašvaldībai sniedz informāciju par iepriekšējā kalendārajā gadā pašvaldības administratīvajā teritorijā radīto sadzīves atkritumu svara un tilpuma mērījumiem un atbilstoši iegūtajiem mērījumu rezultātiem noteikto sadzīves atkritumu apsaimniekošanas maksas aprēķinam, izmantojamo koeficientu pārejai no svara uz tilpuma mērvienībām;
   2. lai nodrošinātu normatīvajos aktos par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju noteikto sadzīves atkritumu sagatavošanas, pārstrādes un materiālu reģenerācijas mērķu sasniegšanu, līdz katra gada 1.martam iesniedz pašvaldībai informāciju par pašvaldības administratīvajā teritorijā apsaimniekotajiem atkritumiem (tonnas vai m3):
      1. kopējais savāktais atkritumu apjoms;
      2. dalīti savāktais atkritumu apjoms;
      3. sagatavotais atkritumu apjoms atkārtotai izmantošanai;
      4. atkritumu pārstrādei un reģenerācijai nodotais atkritumu apjoms;
      5. pēc līguma noslēgšanas izveidoto atkritumu dalītās savākšanas infrastruktūru;
   3. sniedz informāciju par starp atkritumu apsaimniekotāju un atkritumu radītājiem vai valdītājiem noslēgto atkritumu apsaimniekošanas līgumu skaitu un atkritumu radītāju vai valdītāju iesaisti pašvaldības organizētajā atkritumu apsaimniekošanas sistēmā (procentos pret visiem pašvaldības administratīvajā teritorijā deklarētajiem iedzīvotājiem vai juridiskajām personām, kuru juridiskā adrese ir pašvaldības administratīvajā teritorijā);
   4. sniedz informāciju par veiktajiem sabiedrības informēšanas pasākumiem par atkritumu apsaimniekošanu, tai skaitā atkritumu dalīto vākšanu;
   5. ziņo pašvaldībai par atkritumu radītāju vai valdītāju administratīvajiem pārkāpumiem;
   6. pašvaldības noteiktā termiņā, bet ne retāk kā vienu reizi gadā, ir atkritumu radītājiem sniegt informāciju par atkritumu apsaimniekošanu, tai skaitā par atkritumu šķirošanu, dalīto vākšanu un izmaiņām atkritumu apsaimniekošanas maksā.
7. Šo noteikumu 20.3.apakšpunktā norādīto informāciju atkritumu apsaimniekotājs pēc pašvaldības pieprasījuma apstiprina, uzrādot attiecīgas pakalpojuma sniegšanas pavadzīmes vai noslēgtos līgumus par pakalpojuma sniegšanu.
8. Atkritumu apsaimniekotāja, kurš izvēlēts publisko iepirkumu vai publisko un privāto partnerību regulējošos normatīvajos aktos noteiktajā kārtībā, atkritumu apsaimniekošanas pakalpojuma maksas apmērs atbilst iepirkuma piedāvājumā norādītajai un pašvaldības apstiprinātājai atkritumu apsaimniekošanas maksai.
9. Atkritumu apsaimniekotājs aprēķina maksu par atkritumu apsaimniekošanas pakalpojuma sniegšanu atkritumu radītājiem vai valdītājiem, izmantojot pēc iepriekšējā gadā iegūto sadzīves atkritumu svara un tilpuma mērījumu rezultātiem aprēķināto pārrēķina koeficientu pārejai no svara uz tilpuma mērvienībām.
10. Apsaimniekošanas līgumā ieļauj informāciju par atkritumu apsaimniekotāja iepirkuma procedūrā noteikto atkritumu apsaimniekošanas maksu par vienas sadzīves atkritumu vienības (tonnas vai m3) apsaimniekošanu, kā arī gadījumus un termiņu, kuros atkritumu apsaimniekotājam vai pašvaldībai ir tiesības rosināt atkritumu apsaimniekošanas maksas pārskatīšanu.
11. Apsaimniekošanas līgumā norāda, ka atkritumu apsaimniekotāja pienākums ir veikt pašvaldībā radīto sadzīves atkritumu svara un tilpuma mērījumus un atbilstoši iegūtajiem mērījumu rezultātiem noteikt sadzīves atkritumu apsaimniekošanas maksas aprēķinam, izmantojamo koeficientu pārejai no svara uz tilpuma mērvienībām.
12. Apsaimniekošanas līgumā nosaka gadījumus, kādos līgumslēdzējpusēm ir tiesības lauzt noslēgto līgumu, ietverot atrunu par atkritumu apsaimniekošanas pakalpojuma nodrošināšanu līdz jauna atkritumu apsaimniekotāja izvēlei.
13. Apsaimniekošanas līgumā nosaka kārtību, kādā atkritumu apsaimniekošanas pakalpojuma saņēmēji atbilstoši pašvaldības saistošajiem noteikumiem par atkritumu apsaimniekošanu tiek informēti par atkritumu apsaimniekošanas maksas apmēra izmaiņām.
14. Apsaimniekošanas līgumā attiecībā uz atkritumu apsaimniekošanas pakalpojuma sniegšanas uzsākšanu un izbeigšanu paredz, ka:
    1. atkritumu apsaimniekošanas pakalpojuma sniegšanas uzsākšana notiek pašvaldības noteiktā kārtībā, pārņemot iepriekšējā atkritumu apsaimniekotāja saistības pret atkritumu radītājiem līdz jaunu līgumu starp atkritumu apsaimniekotāju un pakalpojuma saņēmējiem noslēgšanai;
    2. atkritumu apsaimniekošanas pārtraukšana notiek tikai gadījumā, ja pašvaldība normatīvajos aktos par publisko iepirkumu vai publisko un privāto partnerību noteiktā kārtībā ir izraudzījusi jaunu atkritumu apsaimniekotāju un ir noslēgts atbilstošs apsaimniekošanas līgums un šis apsaimniekotājs pārņēmis saistības ar pakalpojuma saņēmējiem.
15. Apsaimniekošanas līgumā attiecībā uz līguma laušanu vai izbeigšanu nosaka, ka:
    1. atkritumu apsaimniekotājam ir tiesības vienpusēji lauzt apsaimniekošanas līgumu, ne vēlāk kā trīs mēnešus iepriekš informējot par to pašvaldību. Apsaimniekošanas līguma pārtraukšana neatbrīvo atkritumu apsaimniekotāju no pienākuma turpināt sadzīves atkritumu apsaimniekošanas pakalpojuma sniegšanas līdz brīdim, kad stājas spēkā līgums ar citu pašvaldības izraudzītu atkritumu apsaimniekotāju;
    2. gadījumos, ja pašvaldība vienpusēji lauž apsaimniekošanas līgumu, tā trīs mēnešus iepriekš par to ziņo atkritumu apsaimniekotājam. Atkritumu apsaimniekotājs turpina sniegt sadzīves atkritumu apsaimniekošanas pakalpojumu apsaimniekošanas līgumā noteiktajā apjomā līdz brīdim, kad stājas spēkā līgums ar jaunu pašvaldības izraudzītu atkritumu apsaimniekotāju;
    3. gadījumos, ja atkritumu apsaimniekotājs nepiekrīt pašvaldības vienpusējās līguma laušanas iemesliem, tas var vērsties tiesā, taču tiesas procesa uzsākšana nevar būt par pamatu atkritumu apsaimniekošanas funkciju pārtraukšanai vai nenodošanai citam pašvaldības nozīmētam atkritumu apsaimniekotājam;
    4. beidzoties apsaimniekošanas līguma darbībai, atkritumu apsaimniekotāja pienākums ir nodod apsaimniekošanas pakalpojuma saņēmēju - atkritumu radītāju vai valdītāju kontaktinformāciju (elektroniskā pasta adreses, tālruņu numurus) nākamajam atkritumu apsaimniekotājam.
    5. normatīvajos aktos par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju noteikto sadzīves atkritumu sagatavošanas, pārstrādes un materiālu reģenerācijas mērķu un termiņu neizpilde ir pamats līguma izbeigšanai starp pašvaldību un atkritumu apsaimniekotāju.

**IV. Starp atkritumu apsaimniekotāju un atkritumu radītāju noslēdzamā atkritumu apsaimniekošanas līguma būtiskie noteikumi**

1. Līgumā, kas noslēdzams starp pašvaldības izraudzīto atkritumu apsaimniekotāju, kurš publisko iepirkumu vai publisko un privāto partnerību regulējošos normatīvajos aktos noteiktā kārtībā ir ieguvis tiesības sniegt atkritumu apsaimniekošanas pakalpojumu konkrētās pašvaldības administratīvajā teritorijā, un atkritumu radītāju vai valdītāju (turpmāk – līgums), norāda:
   1. līgumslēdzējpuses;
   2. līguma priekšmetu;
   3. atkritumu apsaimniekošanas pakalpojuma sniegšanas uzsākšanas laiku;
   4. nekustamajā īpašumā dzīvojošo personu skaits;
   5. nekustamajā īpašumā radīto atkritumu apsaimniekošanas (izvešanas) biežumu;
   6. izmantojamo atkritumu apsaimniekošanas veidu (atkritumu konteineri, trafarēti atkritumu maisi u.c.) un tā lietošanas nosacījumus;
   7. atkritumu radītājam vai valdītājam piemērotāko saziņas veidu ar atkritumu apsaimniekotāju;
   8. atkritumu radītāja vai valdītāja un atkritumu apsaimniekotāja tiesības un pienākumus;
   9. kārtību, kādā tiek piemērota kavēšanās maksa par laikā neapmaksātu saņemto atkritumu apsaimniekošanas pakalpojumu;
   10. strīdu izskatīšanas kārtība;
   11. līguma izbeigšanas kārtība;
   12. līgumslēdzējpušu rīcību nepārvaramas varas vai nelaimes gadījumos.

1. Līgumā noteikto atkritumu izvešanas biežumu nosaka, pamatojoties uz nekustamajā īpašumā radīto atkritumu daudzumu, bet tas nevar būt retāks nekā pašvaldības saistošajos noteikumos noteiktais minimālais atkritumu izvešanas biežums attiecīgajam ēku tipam. Sastādītais atkritumu apsaimniekošanas (izvešanas) grafiks ir neatņemama līguma sastāvdaļa.
2. Līgumā norāda informāciju par atsevišķu atkritumu veidu apsaimniekošanas kārtību (piemēram, liela izmēra atkritumu apsaimniekošanu, būvniecībā radušos atkritumu apsaimniekošanu, sadzīvē radušo bīstamo atkritumu apsaimniekošanu, šķiroto atkritumu apsaimniekošanu) un, ja atkritumu apsaimniekotājs ir noteicis, maksu par papildus pakalpojumu.
3. Atkritumu apsaimniekotājs atkritumu radītājam vai valdītājam piemērotā saziņas veidā informē atkritumu radītāju vai valdītāju par izmaiņām atkritumu apsaimniekošanā, kā arī sniedz aktuālo informāciju par atkritumu dalītās vākšanas infrastruktūru (atkritumu šķirošanas laukumiem un dalītās atkritumu savākšanas punktiem), kas pieejama atkritumu radītājam. Atkritumu radītāju vai valdītāju informēšanas biežumu nosaka pašvaldība.
4. Līgums tiek slēgts uz laiku, kas nav garāks par starp pašvaldību un atkritumu apsaimniekotāju noslēgtā apsaimniekošanas līguma termiņu.
5. Līgumā tiek noteikta atkritumu apsaimniekošanas maksa atbilstoši atkritumu radītāja vai valdītāja radītajam atkritumu daudzumam. Maksu nosaka atbilstoši Atkritumu apsaimniekošanas likuma 39.pantam un pašvaldības apstiprinātajai atkritumu apsaimniekošanas maksai par vienu tonna vai m3.
6. Gadījumos, kad atkritumu radītājs vai valdītājs ilgāk par trīs mēnešiem kavē saņemtā atkritumu apsaimniekošanas pakalpojuma apmaksu, atkritumu apsaimniekotājs var piemērot kavējuma naudu vai līgumsodu.
7. Līgumā nosaka gadījumus, kuros līgumslēdzējpuses ir tiesīgas lauzt līgumu.
8. Strīdus situācijas par līguma normu nepildīšanu ir risināmas pārrunu ceļā. Ja strīdus situācija nav atrisināma starp pusēm, attiecīgā puse var vērsties tiesā.

**V. Noslēguma jautājumi**

1. Noteikumi stājas spēkā 2016.gada 1.martā.

Ministru prezidente L. Straujuma

Vides aizsardzības un reģionālās

attīstības ministrs K. Gerhards

Iesniedzējs:

Vides aizsardzības un reģionālās

attīstības ministrs K. Gerhards

Vīza:

valsts sekretāra p.i., valsts sekretāra

vietniece administratīvajos jautājumos E. Turka

21.01.2016., 16.50

M. Buša

Tālr. 67026569, fakss 67820442

E-pasts: [madara.busa@varam.gov.lv](mailto:madara.busa@varam.gov.lv)